রিজওয়ানুর কাণ্ডের স্মৃতি এখনও ফিকে হয়নি। আবারও ভিন ধর্মে বিয়ে করার জন্য হয়রানির অভিযোগ উঠল পুলিশের বিরুদ্ধে। এবার অভিযুক্ত গঙ্গাসাগর কোস্টাল থানার পুলিশ।
ঘটনাটি ঘটেছে দক্ষিণ ২৪ পরগনার গঙ্গাসাগর কোস্টাল থানা এলাকায়। সোমবার রাতের অন্ধকারে পুলিশ ওই দম্পতির বাড়িতে গিয়ে তরুণীকে জোর করে থানায় তুলে নিয়ে আসে বলে অভিযোগ। অন্যদিকে, তরুণীর স্বামীকে পুলিশ বিভিন্ন ভাবে হুমকি দিচ্ছে বলেও অভিযোগ উঠেছে। মঙ্গলবার ডায়মন্ড হারবার মহকুমা আদালতে তোলা হলে বিচারক ওই মহিলার পক্ষেই রায় দিয়েছেন। কিন্তু কেন পুলিশি ওই দম্পতিকে এভাবে হেনস্থা করল, তা নিয়েই প্রশ্ন উঠছে বিভিন্ন মহলে।
প্রাপ্তবয়স্ক স্বামী-স্ত্রীকে পুলিশের হেনস্থা, দেখুন ভিডিও
 

 
বছর তিনেক আগে ২০১৪ সালের ১৪ অগস্ট, গঙ্গাসাগরের বাগবাজারের বাসিন্দা বিবেকানন্দ বারিক, গায়েন বাজার এলাকার বাসিন্দা নাসরিন খাতুনকে হিন্দু শাস্ত্রমতে মন্দিরে নিয়ে গিয়ে বিয়ে করেন। পরে অবশ্য তাঁরা রেজিস্ট্রিও করেন। অভিযোগ, বিয়ের পরই নাসরিনের বাবা শেখ নুর মহম্মদ, ডায়মন্ড হারবার থানায় বিবেকানন্দর বিরুদ্ধে তাঁর মেয়েকে অপহরণের অভিযোগ দায়ের করেন। এবং তার পর থেকেই শুরু হয় পুলিশি অত্যাচার। মাঝে মধ্যেই বিবেকানন্দের বাড়িতে চড়াও হয়ে পুলিশ দম্পতিকে হেনস্থা করত বলেও অভিযোগ।
বিবেকানন্দ বারিক, তরুণীর স্বামীর কী অভিযোগ, দেখুন ভিডিও
 

 
নাসরিনের আইনজীবীর দাবি, গত তিন বছর ধরে পুলিশ কোন তদন্তই করেনি, এই মামলার কোনওরকম চার্জশিট দেয়নি, কোনও নোটিসও দেয়নি। তা সত্ত্বেও কীভাবে রাতের অন্ধকারে তাঁকে গ্রেফতার করা হল? 
অন্যদিকে, নাসরিনের পরিবারের তরফ থেকেও ওই দম্পতিকে প্রাণনাশের হুমকি দেওয়া হতো। সেই কারণে বিয়ের পরেই স্বামী-স্ত্রী গুজরাতের সুরাটে চলে যান। সেখানেই সংসার পাতেন। তবে বছরে দু’একবার গঙ্গাসাগরের বাড়ি ফিরতেন ওই দম্পতি। সব ঠিকঠাকই চলছিল, হঠাৎ সোমবার রাতে গঙ্গাসাগর কোস্টাল থানার পুলিশ এসে তুলে নিয়ে যায় নাসরিনকে। ওই রাতেই তাঁকে ডায়মন্ড হারবার থানায় স্থানান্তরিত করা হয়।
মঙ্গলবার তাঁকে ডায়মন্ড হারবার মহকুমা আদালতে তোলে পুলিশ। যদিও বিচারকের সামনে সমস্ত নথিপত্র দেখিয়ে ও গোপন জবানবন্দি দেওয়ার পরে বিচারক নাসরিনকে মুক্তি দেন। বিচারক তাঁর নির্দেশে জানান, নাসরিন একজন প্রাপ্তবয়স্ক মহিলা হওয়ায় তিনি নিজের ইচ্ছেতেই বিয়ে করেছেন।
আদালতের এই রায়ে খুশি ওই দম্পতি। তাঁরা এবার শান্তিতে সংসার করতে চান বলেও জানিয়েছেন।